Un cod galben de instabilitate atmosferică accentuată a fost anunțat marți, 21 mai, de meteorologi pentru peste jumătate din teritoriul țării. Până joi dimineaţă, vor cădea cantităţi importante de precipitaţii, iar vântul va sufla şi cu 70 de kilometri la oră.
Potrivit ANM, de marţi, de la ora 16:00, până miercuri la ora 10:00, instabilitatea atmosferică se va accentua treptat în Banat, Oltenia, sud-vestul Transilvaniei şi sudul Crişanei.
”Se va manifesta prin intensificări ale vântului, vijelii (viteze de 50...70 km/h), averse torenţiale, frecvente descărcări electrice şi izolat căderi de grindină. În intervale scurte de timp sau prin acumulare cantităţile de apă vor fi de 20...25 l/mp şi izolat de peste 40 l/mp”, a transmis ANM.
Ulterior, avertizarea cod galben va fi extinsă, până joi la ora 10:00.
”În Banat, Oltenia, Maramureş, vestul Transilvaniei şi al Munteniei, precum şi în zona Carpaţilor Occidentali, vor fi perioade cu instabilitate atmosferică accentuată care se va manifesta prin averse torenţiale, descărcări electrice, intensificări ale vântului şi izolat grindină. În intervale scurte de timp sau prin acumulare cantităţile de apă vor fi de 25...30 l/mp şi izolat de peste 40 l/mp”, a mai transmis ANM.
Meteorologii precizează că manifestări specifice instabilităţii atmosferice vor fi şi în celelalte regiuni, dar pe arii restrânse.
Meteorologii prognozează pentru zona municipiului Bucureşti o vreme, în general, instabilă începând de marţi după-amiaza până joi dimineaţa, cu intervale în care se vor semnala averse şi descărcări electrice.
Conform Administraţiei Naţionale de Meteorologie (ANM), în perioada 21 mai, ora 16:00 - 22 mai, ora 9:00, cerul va fi variabil, cu înnorări temporar accentuate în a doua parte a nopţii când va creşte probabilitatea pentru averse şi descărcări electrice. Vântul va sufla slab şi moderat, iar la începutul intervalului temperatura va fi de 25 - 26 de grade, apoi va scădea, astfel că minima nopţii va oscila între 11 şi 13 grade.
Totodată, în intervalul 22 mai, ora 9:00 - 23 mai, ora 9:00, în Capitală, vremea va fi în general instabilă, cu cer înnorat. Vor fi perioade cu averse şi descărcări electrice, vântul va sufla slab şi moderat, posibil cu intensificări în timpul ploilor. Temperatura maximă va fi de 24 - 26 de grade, iar cea minimă de 12 - 14 grade.